text: [{"text_idx": "#000000", "text": "Enduliga heima \u2013 eitt sindur um, at innflyta hund"}, {"text_idx": "#000002", "text": "Vit hava bi\u0301\u00f0a leingi eftir Rheu. Gamli hundurin hja\u0301 okkum doy\u00f0i i\u0301 oktorbur ma\u0301na\u00f0i i\u0301 2022, og ta\u00f0 var so heppi\u00f0, at alarin, vit h\u00f8vdu valt at keypa hv\u00f8lp fra\u0301, para\u00f0i eina ti\u0301k, sum var av teimum blo\u0301\u00f0linjum, vit ynkstu okkum, vikuskifti\u00f0 eftir."}, {"text_idx": "#000003", "text": "Ti\u0301kin leg\u00f0i 6 januar 2023, og har var ti\u0301betur ein ti\u0301kahv\u00f8lpur til okkum."}, {"text_idx": "#000004", "text": "Hvat ein eigur, at hava i\u0301 huga, ta\u0301 ein keypir hv\u00f8lp, komi eg n\u00e6rri inn a\u0301 i\u0301 eini seinni grein."}, {"text_idx": "#000005", "text": "I\u0301 kapittul 2 i\u0301 kunnger\u00f0 nr. 82 fra\u0301 18. mai 2021 um at innflyta hundar, kettur og gitna\u00f0arevni, stendur, millum anna\u00f0 :"}, {"text_idx": "#000006", "text": "\u201d\u00a7 4. Ta\u00f0 er banna\u00f0 at innflyta hundasl\u00f8g, sum kunnu vera vandamikil fyri fo\u0301lk ella djo\u0301r."}, {"text_idx": "#000007", "text": "Stk. 2. Forbo\u00f0i\u00f0 i\u0301 stk. 1 fevnir um hundasl\u00f8g, sum upprunaliga eru ald til bardaga, var\u00f0hald, jakt ella verju, hava eitt a\u0301gangandi ella tvi\u0301sint sinnalag og eru sterk ella har\u00f0f\u00f8r. Forbo\u00f0i\u00f0 i\u0301 stk. 1 fevnir eisini um hundasl\u00f8g, sum kunnu hava a\u00f0rar o\u0301ynsktar eginleikar.\u201d"}, {"text_idx": "#000008", "text": "Hendan or\u00f0ing er so brei\u00f0, at alt eftir hv\u00f8r tulkar hesa or\u00f0ing, so kann landsdjo\u0301ral\u00e6knin nokta innflutingi av flestu hundasl\u00f8gum. Flestu hundar eru upprunaliga aldir solei\u00f0is, at teir h\u00f8vdu eitt arbei\u00f0i, og sostatt kunnu teir bo\u0301lkast sum aldir til jakt ella verju. Eitt nu\u0301 var Yorkshire Terrier upprunaliga bru\u0301ktur sum rottufangari, og ta\u00f0 krevur so sannuliga ein sterkan og har\u00f0f\u00f8ran hund. Sama er galdandi fyri flestu r\u00f8ktingarhundar; ein Border Collie, sum ikki er sterkur ella har\u00f0f\u00f8r\u00f0ur, ho\u0301skar seg illa sum sey\u00f0ahundur."}, {"text_idx": "#000009", "text": "Rhea er ein sjefarahundur, so a\u0301\u00f0renn eg yvirh\u00f8vur fo\u0301r til Danmarkar at vitja og avgrei\u00f0a keypi\u00f0, tosa\u00f0i eg vi\u00f0 Heilsufr\u00f8\u00f0iligu Starvsstovuna, fyri at tryggja m\u00e6r, at eg kundi innflyta ein sjefarahund."}, {"text_idx": "#000010", "text": "Svari\u00f0 ha\u00f0ani var, at tey plaga at geva innflutningsloyvi\u00f0 til sjefarahundar. Perso\u0301nliga kundi eg hugsa m\u00e6r, at innflutningsmannagongdin kundi byrja longu, a\u0301\u00f0renn hv\u00f8lpurin er keyptur, solei\u00f0is at eg sum keypari, hev\u00f0i eina skrivliga va\u0301ttan uppa\u0301, at eg kann innflyta ein hv\u00f8lp av hesum hundaslagi\u00f0, a\u0301\u00f0renn keypi er avgreitt, og mann hevur funni\u00f0 s\u00e6r ansing til hv\u00f8lpin og so vi\u0301\u00f0ari."}, {"text_idx": "#000011", "text": "Ta\u0301 Rhea var 12 vikur, skuldi hon til djo\u0301ral\u00e6kna, og fa\u0301a t\u00e6r koppsetingar, i\u00f0 eru kravdar, skal hv\u00f8lpurin innflytast til F\u00f8royar. Og ikki fyrrenn hon hev\u00f0i fingi\u00f0 hesar koppsetingar, kundi eg s\u00f8kja um innflutningsloyvi\u00f0 til hana."}, {"text_idx": "#000012", "text": "Si\u0301 veglei\u00f0ing hja\u0301 Heilsufr\u00f8\u00f0iligu Starvsstovuni HER"}, {"text_idx": "#000013", "text": "Djo\u0301ral\u00e6knin, sum alarin vanliga bru\u0301kar, to\u0301k s\u00e6r av koppsetingunum."}, {"text_idx": "#000014", "text": "Umso\u0301kn um innflutningsloyvi\u00f0 skal ver\u00f0a Heilsufr\u00f8\u00f0iligu Starvsstovuni i\u0301 hendi, i\u0301 seinasta lagi\u00f0 6 yrkadagar a\u0301\u00f0renn fer\u00f0in til F\u00f8royar byrjar. Gjaldi\u00f0 fyri innflutningsloyvi\u00f0 er, fra\u0301 1/6-2023, 700,00 kr, og skal hetta ver\u00f0a goldi\u00f0 a\u0301\u00f0renn umso\u0301kn um innflutingsloyvi\u00f0 ver\u00f0ur send. Kvittan fyri hetta gjaldi\u00f0, skal sendast saman vi\u00f0 umso\u0301kini."}, {"text_idx": "#000015", "text": "Umso\u0301knin, i\u00f0 skal va\u0301ttast og u\u0301tfyllast av djo\u0301ral\u00e6kna i\u0301 u\u0301tflytara landinum, s\u00e6st HER"}, {"text_idx": "#000017", "text": "Tveir yrkadagar a\u0301\u00f0renn heimfer\u00f0in byrja\u00f0i, skuldi Rhea so aftur til djo\u0301ral\u00e6knan."}, {"text_idx": "#000018", "text": "Aftur hesufer\u00f0, vo\u0301ru vit hja\u0301 djo\u0301ral\u00e6knanum, sum alarin vanliga bru\u0301kar. Hesufer\u00f0 skuldi Rhea vi\u00f0gerast fyri orm, lu\u0301s, loppu, sko\u0301garmottur og a\u00f0rar sny\u0301kar. Eisini var hennara heilsust\u00f8\u00f0a neyvt kanna\u00f0, solei\u00f0is at djo\u0301ral\u00e6knin kundi va\u0301tta, at hann metti at hon ikki fo\u0301r at hava heilsuligar trupulleikar av fer\u00f0in til F\u00f8royar."}, {"text_idx": "#000019", "text": "Vit vo\u0301ru hja\u0301 djo\u0301ral\u00e6knanum klokkan 8:00 um morgunin, og kl 8:30 var heilsuva\u0301ttanin send til Heilsufr\u00f8\u00f0iligu Starvsstovuna. Longu seinnapartin sama dag, kom teldupostur vi\u00f0 endaligum innflutningsloyvi\u00f0."}, {"text_idx": "#000020", "text": "Innflutningsloyvi\u00f0 skuldi skrivast u\u0301t, og havast vi\u00f0 til check-in og til tollararnar i\u0301 F\u00f8royum."}, {"text_idx": "#000021", "text": "Alt samskfti\u00f0 vi\u00f0, og kunning fra\u0301 Heilsufr\u00f8\u00f0iligu Starvsstovuni, gekk b\u00e6\u00f0i skjo\u0301tt og v\u00e6l, og tey veittu okkum eina sera go\u0301\u00f0a og grei\u00f0a t\u00e6nastu."}, {"text_idx": "#000022", "text": "Ta\u00f0 ber til at flyta hundar til F\u00f8royar b\u00e6\u00f0i vi\u00f0 flogfari\u00f0 og vi\u00f0 skipi\u00f0. Eg yva\u00f0ist onga l\u00f8tu i\u0301, at vit skuldu fer\u00f0ast til F\u00f8royar vi\u00f0 Norr\u00f8nu, ti\u0301 fo\u0301r eg vi\u00f0 flogfari\u00f0, skuldi Rhea ver\u00f0a i\u0301 lastaru\u0301minum a\u0301 flogfarinum. Vi\u00f0 flogfari\u00f0 er nevnuliga einans loyvt at hava hund vi\u00f0 inn i\u0301 kabinuna, um hundurin og fer\u00f0ataskan i\u0301alt viga 8 kilo ella minni. Eg havi fingist so miki\u00f0 no\u0301gv vi\u00f0 hundar seinastu 25 a\u0301rini, at ta\u00f0 skuldi ikki falli\u00f0 m\u00e6r inn, at lati\u00f0 ein hundahv\u00f8lp siti i\u0301 lastaru\u0301minum i\u0301 einum flogfari\u00f0 til F\u00f8royar. Vit vita \u00f8ll, at lendingin i\u0301 F\u00f8royum stundum kann ver\u00f0a avbjo\u0301\u00f0andi, og at ta\u00f0 meira enn so kemur fyri, at flogfari\u00f0 ikki f\u00e6r sett seg, og ti\u0301 ma\u0301 bi\u0301\u00f0a i\u0301 antin Noregi ella I\u0301slandi i\u0301 fleiri ti\u0301mar. Sli\u0301k vi\u00f0fer\u00f0 kann a\u0301virka hv\u00f8lpin sera no\u0301gv, so tann tjansin to\u0301k eg avgj\u00f8rt ikki. Um vit fara av landinum aftur, ta\u0301 Rhea er vaksin, so kann ver\u00f0a, at vit fara vi\u00f0 flogfari\u00f0 \u2013 livst so spyrst."}, {"text_idx": "#000023", "text": "Komnar til Hirtshals, skuldi innflutningsloyvi\u00f0 vi\u0301sast i\u0301 check-in. Har var kanna\u00f0 eftir, um chipmerki\u00f0, sum Rhea hevur undir hu\u0301\u00f0ini, hev\u00f0i sama nummar, sum ta\u00f0, i\u00f0 stendur a\u0301 innflutningsloyvinum."}, {"text_idx": "#000024", "text": "I\u0301 check-in ver\u00f0ur innflutningsloyvi\u00f0 undirskriva, vegna flutningsfelagi\u00f0 \u2013 i\u0301 hesum f\u00f8ri Smyril Line, og so er kla\u0301rt at fara umbor\u00f0."}, {"text_idx": "#000025", "text": "Eg fekk onga kunning fra\u0301 Smyril Line um naka\u00f0 sum helst vi\u00f0vi\u0301kjandi fer\u00f0ini. Um eg ikki hev\u00f0i spurt sja\u0301lv, ta\u0301 eg fo\u0301r til Danmarkar, vi\u00f0 Norr\u00f8nu, hev\u00f0i eg ikki vita av, at eg fyrst skuldi til mo\u0301tt\u00f8kuna umbor\u00f0 a\u0301 Norr\u00f8nu, har eg fekk u\u0301tfly\u0301ggja lykil til hundaru\u0301mi\u00f0. Saman vi\u00f0 lyklinum til hundaru\u0301mi\u00f0, fekk eg eisini lykil til la\u0301si\u00f0 a\u0301 sja\u0301lvum bu\u0301rinum, sum eg hev\u00f0i bi\u0301lagt til Rheu. Mann skal gjalda 200,00 kr i\u0301 depositum fyri lykilin."}, {"text_idx": "#000026", "text": "Ei heldur var eg kunna um, at innflutningsloyvi\u00f0 skuldi vi\u0301sast i\u0301 mo\u0301tt\u00f8kuni."}, {"text_idx": "#000027", "text": "Ta\u00f0 hev\u00f0i ver\u00f0i ordiliga gott, um mann kanska fekk hesa kunning, ta\u0301 mann keypti fer\u00f0ase\u00f0ilin og bi\u0301leg\u00f0i djo\u0301rabu\u0301r."}, {"text_idx": "#000028", "text": "Umst\u00f8\u00f0urnar at hava hund vi\u00f0 umbor\u00f0 a\u0301 Norr\u00f8nu, eru annars avbera go\u0301\u00f0ar. Eitt sto\u0301rt og gott afturlati\u00f0 ru\u0301m er a\u0301 ti\u0301 partinum av Norr\u00f8nu, har einans starvsfo\u0301lk hava atgongd. Fer\u00f0andi, sum hava hund vi\u00f0, hava so sja\u0301lvandi eisini atgongd til hetta \u00f8ki\u00f0. Hetta ru\u0301mi\u00f0 er l\u00e6st, og einans tey, i\u00f0 hava djo\u0301r vi\u00f0 a\u0301 fer\u00f0ini, hava lykil til sja\u0301lvt ru\u0301mi\u00f0."}, {"text_idx": "#000029", "text": "Inni i\u0301 hesum ru\u0301minum, eru so sja\u0301lvi hundabu\u0301rini. Ta\u00f0 er heingila\u0301s til hv\u00f8rt bu\u0301ri\u00f0, so ta\u00f0 er bara tann, sum hevur lykil til heingila\u0301si\u00f0, sum sleppur inn til hundin."}, {"text_idx": "#000030", "text": "Ein kundi kanska ynkst s\u00e6r, at ta\u00f0 bar til, at seta eitthv\u00f8rt upp frammanfyri hur\u00f0ina til sja\u0301lvt hundabu\u0301ri\u00f0, solei\u00f0is at hundarnir ikki so\u0301u hvat annars fyrifo\u0301rst i\u0301 ru\u0301minum. Hendan tu\u0301rin vo\u0301ru nevniliga tveir a\u00f0rir hundar vi\u00f0. Hesir ba\u0301\u00f0ir vo\u0301ru knapt so gla\u00f0ir fyri, at eg kom inn eftir Rheu, og teir vo\u0301ru so slett ikki gla\u00f0ir fyri, at Rhea kom innaftur i\u0301 ru\u0301mi\u00f0. Eitthv\u00f8rt sum hev\u00f0i tiki\u00f0 eitt sindur av u\u0301tsy\u0301ninum hja\u0301 hesum ba\u0301\u00f0um, hev\u00f0i uttan yva ver\u00f0i gott hja\u0301, b\u00e6\u00f0i teimum, og Rheu at havt."}, {"text_idx": "#000032", "text": "Seinasti ste\u00f0gur var hja\u0301 tolleftirlitinum. Og ta\u0301 spyr tollarin eftir EU passinum hja\u0301 Rheu. Eftir at ver\u00f0a komin til hu\u0301s, havi eg lisi\u00f0 alla kunnger\u00f0ina um innfluting av hundum, og ongasta\u00f0ni ver\u00f0ur EU pass til hundar nevnt. Rhea hev\u00f0i sja\u0301lvandi EU pass, so ta\u00f0 var ongin trupulleiki. So kanska tey, i\u00f0 \u00e6tla at innflyta hund, bara fa\u0301a s\u00e6r EU pass til hundin. Koppsetingarnar, i\u00f0 krevjast til EU pass, eru nakrar av teimum somu, sum ver\u00f0a kravdar til innflutningsloyvi\u00f0."}, {"text_idx": "#000033", "text": "Fra\u0301 tolleftirlitinum fekk eg so eisini at vita, at strangt tiki\u00f0, so skuldi hundurin sita i\u0301 bu\u0301ri\u00f0, li\u0301ka til tolleftirliti\u00f0 hev\u00f0i undirskriva innflutningsloyvi\u00f0. Hesum visti eg so heldur ikki av. Og eg haldi heldur ikki, at hetta er nevnt i\u0301 kunnger\u00f0ini."}, {"text_idx": "#000034", "text": "Hinvegin, so eri eg ikki l\u00f8gfr\u00f8\u00f0ingur, so ta\u00f0 kann ju\u0301 eisini v\u00e6l ver\u00f0a, at ta\u00f0 eri eg, sum ikki dugi at tulka kunnger\u00f0ina r\u00e6tt."}, {"text_idx": "#000035", "text": "Hvat innflutningi vi\u00f0vi\u0301kur, so eru hundahv\u00f8lpar at rokna sum \u00f8ll onnur v\u00f8ra. Og ju\u0301st sum vi\u00f0 allari a\u00f0rari v\u00f8ru, so sum neglaklipparum og kanel, so skal meirvir\u00f0isgjald gjaldast av hundahv\u00f8lpinum. So ta\u00f0 er skilagott, at hava keypssa\u0301ttma\u0301lan vi\u00f0 s\u00e6r."}, {"text_idx": "#000036", "text": "Vitjanin hja\u0301 tolleftirlitinum gekk, ho\u0301ast alt, b\u00e6\u00f0i skjo\u0301tt og v\u00e6l, og li\u0301tla l\u00f8tu vo\u0301ru vit ba\u0301\u00f0ar a\u0301 veg til hu\u0301s."}, {"text_idx": "#000037", "text": "Ti\u0301\u00f0indiKom og kappast8. september 2023 - 01:44Ansi eftir hundinum, ta\u0301 tit ganga tu\u0301r8. juni 2023 - 23:03Venjarar a\u0301 skei\u00f0 i\u0301 Danmark26. mai 2023 - 19:50Enduliga heima \u2013 eitt sindur um, at innflyta hund18. mai 2023 - 17:41Gjald fyri innflutningsloyvir h\u00e6kkar14. apri\u0301l 2023 - 23:09"}, {"text_idx": "#000038", "text": "Kom og kappast8. september 2023 - 01:44Ansi eftir hundinum, ta\u0301 tit ganga tu\u0301r8. juni 2023 - 23:03Venjarar a\u0301 skei\u00f0 i\u0301 Danmark26. mai 2023 - 19:50Enduliga heima \u2013 eitt sindur um, at innflyta hund18. mai 2023 - 17:41"}, {"text_idx": "#000039", "text": "Henda heimasi\u0301\u00f0a ny\u0301tir farspor (cookies).\nVit bru\u0301ka farspor fyri at kanna fer\u00f0sluna a\u0301 heimasi\u0301\u00f0uni og fyri at gera ti\u0301na uppliving so go\u0301\u00f0a sum m\u00f8guligt.\nFarspor tryggja, at heimasi\u0301\u00f0an riggar, sum hon skal."}, {"text_idx": "#000040", "text": "A\u0301 fch.fo ny\u0301ta vit farspor. Ta\u00f0 eru li\u0301tlar tekstfi\u0301lur, sum vi\u00f0 samtykki ti\u0301num ver\u00f0a goymdar a\u0301 telduni, teldlinum ella telefonini, ta\u0301 i\u00f0 tu\u0301 vitjar si\u0301\u00f0una. Farspor innihalda ikki ska\u00f0ilig forrit ella virus."}, {"text_idx": "#000041", "text": "Ni\u00f0anfyri kanst tu\u0301 lesa meira um farspor a\u0301 fch.fo."}, {"text_idx": "#000044", "text": "Farspor, sum tu\u0301 fyrr hevur go\u0301\u00f0tiki\u00f0, kunnu l\u00e6tt strikast aftur. Ny\u0301tir tu\u0301 PC vi\u00f0 ny\u0301ggjari kaga, strikar tu\u0301 tey vi\u00f0 at try\u0301sta CTRL + SHIFT + Delete a\u0301 knappabor\u00f0inum."}, {"text_idx": "#000046", "text": "Ta\u00f0 gert tu\u0301 vi\u00f0 at broyta stillingar i\u0301 kaganum. Hvar stillingarnar eru, veldst um, hv\u00f8nn kaga, tu\u0301 ny\u0301tir. Farspor, sum Google Analytics ny\u0301tir, kanst tu\u0301 velja fra\u0301 vi\u00f0 at installera eitt add-on i\u0301 kagan. Ta\u00f0 eitur Google Analytics Opt-out. Minst to\u0301 til, at velur tu\u0301 farspor fra\u0301, kanst tu\u0301 ikki ny\u0301ta t\u00e6r t\u00e6nastur, sum farsporini sty\u0301ra."}]